ΓΡΑΠΤΗ ΕΡΩΤΗΣΗ P-0135/98 υποβολή: Carmen Dνez de Rivera Icaza (PSE) προς την Επιτροπή (23 Iανουαρίου 1998)

Θέμα: Διάβρωση και απώλεια εύφορου εδάφους

Σε ορισμένες περιοχές του Νότου της Ευρωπαϊκής Ένωσης παρουσιάζονται ανησυχητικά φαινόμενα διάβρωσης του εδάφους με αποτέλεσμα να χάνονται ετησίως έως και 50 τόνοι εύφορης γης ανά εκτάριο. Αξίζει να υπενθυμίσουμε ότι για να αναπαραχθεί κάθε εκατοστό εύφορης γης χρειάζονται έως και 100 χρόνια.

Θα μπορούσε η Επιτροπή να ανακοινώσει εάν έχει προβλεφθεί η ενίσχυση προγραμμάτων βοήθειας για την καταπολέμηση αυτής της διάβρωσης των εδαφών και κατά πόσο η κοινή αγροτική πολιτική προτίθεται να προτείνει στους αγρότες την εφαρμογή λιγότερο βλαβερών πρακτικών;

Απάντηση του κ. Fischler εξ ονόματος της Επιτροπής (12 Μαρτίου 1998)

Η Επιτροπή γνωρίζει ότι οι πολυάριθμες γεωργικές και αγροτικές περιοχές της Κοινότητας, και κυρίως οι περιοχές του Νότου, απειλούνται από φαινόμενα διάβρωσης του εδάφους, καθώς και ότι είναι απαραίτητο να ληφθούν ειδικά μέτρα για τη συγκράτηση του εδάφους και τη μείωση της διάβρωσης.

Βάσει των ανωτέρω, εφαρμόζονται ήδη τα ακόλουθα προγράμματα κοινοτικής ενίσχυσης.

Στο πλαίσιο των συνοδευτικών μέτρων που αφορούν τη μεταρρύθμιση της κοινής γεωργικής πολιτικής, ο κανονισμός (ΕΟΚ) αριθ. 2078/92 του Συμβουλίου, της 30ής Ιουνίου 1992 ((ΕΕ L 215 της 30.07.1992 )), προβλέπει μεθόδους γεωργικής παραγωγής συμβάσιμες προς τις απαιτήσεις προστασίας του περιβάλλοντος καθώς και με τη διατήρηση του φυσικού χώρου, για την αποφυγή της διάβρωσης των εδαφών.

Έτσι, το πρόγραμμα για την Ισπανία περιλαμβάνει το ειδικό μέτρο «Καταπολέμηση της διάβρωσης», και το πρόγραμμα για την Πορτογαλία το μέτρο «Συστήματα μη αρδευόμενης σιτοκαλλιέργειας», το οποίο προβλέπει καλλιεργητικές τεχνικές για τη μείωση των επιπτώσεων της διάβρωσης, ενώ τα μέτρα των προγραμμάτων για την Ιταλία προβλέπουν διάφορες μεθόδους, τεχνικές και κανόνες ορθής γεωργικής πρακτικής όσον αφορά τη διατήρηση του εδάφους. Εξάλλου, ο κανονισμός (ΕΟΚ) αριθ. 2080/92 του Συμβουλίου, της 30ής Ιουνίου 19921, προβλέπει διάφορα μέτρα για την αναδάσωση γεωργικών εκτάσεων και την αναβάθμιση δασικών εκτάσεων στις γεωργικές εκμεταλλεύσεις. Τα μέτρα αυτά δύνανται να αποτελέσουν, ιδιαίτερα στην Ισπανία, σημαντικό μέσο για τη διατήρηση των εδαφών και των απαιτούμενων αποθεμάτων νερού του εδάφους.

Στις 30 Απριλίου 1996, επί της συνολικής δασοσκεπούς έκτασης, που ισούται με 500.000 εκτάρια, πλέον από το ήμισυ αφορούσε τα κράτη μέλη του Νότου, εκ της οποίας 238.000 εκτάρια βρίσκονται στην Ισπανία.

Τα κοινοτικά πλαίσια στήριξης που αφορούν τις περιοχές του στόχου 1, και τα ενιαία έγγραφα προγραμματισμού για τις περιοχές του στόχου 5β προβλέπουν τη συγχρηματοδότηση εκ μέρους των Διαρθρωτικών Ταμείων για την ενίσχυση των, προτεινόμενων από τα κράτη μέλη, μέτρων καταπολέμησης της διάβρωσης και της απερήμωσης, κυρίως στις περιοχές της Μεσογείου.

Έτσι, ποσοστό ισοδύναμο με το 15% της συμβολής του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) - Τμήμα Προσανατολισμού για την συγχρηματοδότηση του στόχου 1 στην Ισπανία, διατίθεται για τα μέτρα κατά της διάβρωσης. Οι προβλεπόμενες δαπάνες, για την περίοδο 1994-1999, ανέρχονται σε 450 εκατ. ECU.

Επιπλέον, το Ταμείο Συνοχής συγχρηματοδοτεί έργα μείωσης της διάβρωσης για τη βελτίωση του περιβάλλοντος. Το ποσό που καταβλήθηκε για την Ισπανία και την Πορτογαλία, κατά την περίοδο 1993-1995, ανερχόταν σε 202 εκατ. ECU.